สวัสดีค่ะ.. ขอปรึกษาหน่อยค่ะ พอดีประจำเดือนไม่มา ซื้อที่ตรวจครรภ์มาตรวจ ขึ้น 2 ขีด สรุปว่าท้องค่ะ อายุครรภ์น่าจะประมาณ 5-6 สัปดาห์ หลังจากวันที่ตรวจ พอดีต้องย้ายห้องใหม่อ่ะค่ะ แล้วก็ขนของกัน พยายามไม่ยกของหนัก แต่หลังจากที่ย้ายเสร็จ มีความรู้สึกว่า มีอะไรไหลออกมาทางช่องคลอดค่ะ พอไปดูในห้องน้ำ เห็นเป็นลักษณะ คล้ายตกขาวค่ะ แต่สีจะออกน้ำตาลๆ แล้วก็มีกลิ่นคาวเลือด ตอนแรกยังไม่คิดอะไร พอตื่นเช้ามามีเลือดไหลค่ะ แต่ไม่ปวดท้อง น้าบอกว่าอาจจะเป็นเลือดล้างหน้าเด็ก ไม่เป็นอะไรหรอก ผ่านมา เลือดเริ่มออกมาเยอะค่ะ เหมือนประจำเดือน แล้วก็เริ่มปวดท้องค่ะ ล่าสุดเลือดหลุดออกมาเป็นก้อนๆเลยค่ะ หลังจากนั้นก็หายปวดท้อง แต่ยังมีเลือดไหลออกมาอยู่ ตลอดๆ เหมือนประจำเดือน อย่างนี้แรกแท้งไหมค่ะ
สวัสดีค่ะ หากได้ตรวจหาการตั้งครรภ์จากปัสสาวะและพบขึ้น 2 ขีดชัดเจน ก็แสดงว่ามีการตั้งครรภ์เกิดขึ้น และหากเกิดการตั้งครรภ์แล้ว ต่อมามีเลือดออกและมีอาการปวดท้อง แสดงว่าอาจเกิดภาวะแท้งเกิดขึ้น โดยอาจเป็นแท้งคุกคามหรือแท้งไม่ครบ นอกจากนี้อาจเป็นอาการของท้องนอกมดลูกหรือครรภ์ไข่ปลาอุกก็ได้แนะนำว่าหากยังคงมีเลือดออกควรรีบไปพบแพทย์โดยเร็วที่สุดค่ะ เพื่อทำการตรวจอัลตราซาวด์ประเมินดูว่าตัวอ่อนทารกยังอยู่หรือไม่ค่ะ หากตัวอ่อนยังคงอยู่ในมดลูก ยังมีโอกาสที่จะตั้งครรภ์ต่อได้ประมาณ 50% ค่ะ แต่หากหลุดไปแล้ว อาจจำเป็นต้องรักษาด้วยการขูดมดลูก (ในกรณีที่เลือดยังไม่หยุดไหล) หรือหากเกิดจากสาเหตุอื่นๆ เช่น ท้องนอกมดลูก ครรภ์ไข่ปลาอุก จะได้รักษาได้ทันท่วงทีค่ะสำหรับเลือดล้างหน้าเด็กนั้น มักจะเกิดขึ้นหลังจากมีการปฏิสนธิ (หรือวันที่มีเพศสัมพันธ์ในช่วงไข่ตก) ไปแล้วประมาณ 6-12 วัน ดังนั้นหากมีเลือดออกหลังจากที่ประจำเดือนขาดไป เลือดดังกล่าวจึงไม่ใช่เลือดล้างหน้าเด็กค่ะ นอกจากนี้ เลือดล้างหน้าเด็กจะมีปริมาณที่น้อย และเลือดจะออกเพียงแค่ 1-2 วันเท่านั้นค่ะ